**Холокауст - култура сећања**

Вичем, али мој глас нико не чује. Плачем, али моје сузе нико не види. Испуцале усне изговарају молитву која нестаје у трену. Да ли ме Јахве не чује и зашто ме се одрекао? Питања се ређају, али одговора нема. Овај свет је окрутан, а правда је слепа. Нестале су све моје наде и схватам да нема излаза.

 Дрхтавом руком једем парче хлеба које ми је неко дао у пролазу. Овде су дани као године, а ноћи хладне и тужне. Боли ме свака кост у мом измученом телу пуном модрица. Борим се сама са собом да издржим и да будем јака. Тешко је. Демони зла су јаки и полако ме савладавају. Гурам се до малог отвора на истрошеним даскама да удахнем ваздух у ова нејака плућа. Поглед ми застаје на бодљикавој жици око које корачају немачки војници. Страх ми обузима тело и срце почиње убрзано да куца. О, мајко моја, зашто сам овде ? Зашто су те одвојили од мене и где су ми отац и брат ? Да ли ћу вас икада видети ? Поглед ми шета по малој просторији пуној деце измучених лица. На сваком лицу видим очај и тугу, а у очима неверицу и страх. Гладни смо и жедни, болесни и исцрпљени. Прстима додирујем теме, јер косе више нема. Патим за дугом црном косом која ми је некад красила лице. Све је нестало у трену. Моје детињство је престало и ја сам постала нека друга особа коју више нико не препознаје.

Можда могу да заборавим, али да опростим нећу никада. Нећу вам опростити шетње на које нисам отишла, књиге које нисам прочитала, први пољубац који нисам доживела. Нећу вам ништа опростити, тамничари мојих најлепших година које сте закључали. За све вас кривим. За непросањане снове, за изгубљене љубави, ненаписана писма и безбрижно детињство. Преполовили сте моје срце и оно никада неће бити састављено. Лепићу га и крпити, али оно никада неће бити исто.

Молићу се да вам Свевишњи опрости за све што сте урадили мени и хиљадама друге деце. Молићу се да наше изгубљене душе нађу пут ка светлости. Вероваћу да овај свет није лош и да је неко случајно притиснуо погрешно дугме на овој животној машини, да се све може избрисати гумицом и почети испочетка. Вероваћу, јер то је једино што ми је преостало.

 Миа Пејовић 1/2